RESOLUCIÓN do 24 de maio de 2004 pola que se convocan unhas xornadas sobre claves para a mellora do goberno local.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 28/05/2004

Dentro do Plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Federación Galega de Municipios e Provincias (Fegamp), unhas xornadas sobre claves para a mellora do goberno local, conforme as seguintes bases:
1. Obxectivos.
Trátase de realizar unha introspección xurídica e politicolóxica da Administración local do novo século e os seus principios informadores, así como ofrecer información sobre os recentes cambios lexislativos e os vindeiros, analizando o seu grao de incidencia na organización e funcionamento dos municipios e provincias do noso territorio. En concreto, examinaranse as modificacións introducidas por leis tan relevantes como a 57/2003, de modernización do goberno local, a 58/2003, tributaria ou o Real decreto lexislativo 2/2004, de facendas locais, entre outras, subliñando as consecuencias que ten o seu desenvolvemento no seo dos gobernos locais e as vantaxes que, de ser o caso, introducen na esfera local.
2. Contido.
Trataranse estes temas:
-¿Máis e mellores servizos públicos locais?
-Os entes locais e a Unión Europea.
-O reto da modernización do goberno local. ¿Cara a onde camiñamos?
-Novas formas de xestión dos servizos públicos locais.
-Perspectivas para un novo financiamento local.
-Outra forma de entender a democracia local: a participación cidadá.
-Asociacionismo local: unha resposta ao déficit municipal.
-As grandes cidades: vantaxes e inconvenientes do novo réxime xurídico.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos do edificio administrativo da Xunta de Galicia en Ferrol (praza Camilo José Cela, s/n, da citada cidade), os días 15 e 16 de xuño de 2004.
5. Inscrición.
-Prazo: remata o venres, día 11 de xuño de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 14 de xuño, das 8.30 ás 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 24 de maio de 2004.
Domingo Bello Janeiro
Director da Escola Galega de Administración
Pública